בחודש יולי האחרון נרצח השוטר האיל סתאווי בפיגוע הרצחני בהר הבית. סתאווי היה אוהד מושבע של ריאל מדריד ואהב במיוחד את השחקן סרחיו ראמוס. סתאווי אף קרא לבנו, שנולד שבועיים בלבד לפני הפיגוע, 'ראמוס' על שם השחקן הנערץ. היום (שלישי) פורסם בעמוד הפייסבוק של אוהדי ריאל "מדרידיסטה" כי לאחר המשחק של נבחרת ספרד, פגש השחקן את משפחתו של סתאווי והצטלם עם התינוק.

לסיפורים הכי מעניינים והכי חמים – הצטרפו לפייסבוק שלנו

השחקן המפורסם פגש את המשפחה הנרגשת ופגש את ראמוס הקטן. לאחר שהצטלם עם התינוק העניק לו במתנה חליפת תינוק מקורית של נבחרת ספרד. במקביל, העניקה לו המשפחה תמונת קולאז' של סתאווי ז"ל עם טקסט בספרדית:"ראמוס היקר, תודה רבה על הגשמת החלום של יקירנו האיל. אנחנו מוקירים זאת ומעריכים זאת מאוד במשפחת סיתאווי וראמוס הקטן".

אחיו של האיל, חוסאם, כתב בעמוד הפייסבוק שלו על המפגש המרגש. "אחי היקר אני רוצה לספר לך שהחלום שלך התגשם, בנך ראמוס המדהים נפגש עם השחקן האגדי סרחיו ראמוס, עשינו את זה בשבילך אחי".

המתנה שהעניק ראמוס למשפחה | צילום: הוסאם סיתוואי‎

"ראמוס שמע את הסיפור שלך וכמו כולם מאוד התרגש", כתב. "הבאנו לו מזכרת עם התמונה שלך והוא גם הביא לנו מתנה לראמוס הקטן. אני יכול לספר לך אחי, שראמוס לא רק שחקן גדול אלא גם בנאדם גדול ואיש צנוע עם לב ענק. רציתי שאתה תהיה ושתגשים את החלום לפגוש את סרחיו. אני יודע כמה רצית את זה אין אחד בעולם שרצה את זה יותר ממך, אבל הגורל לקח אותך מוקדם מדי".

"תודה על הגשמת החלום" | צילום: הוסאם סיתוואי‎

"אתה חסר לנו אחי, החיוך שלך חסר, האישיות והנוכחות שלך בבית חסרה לנו. אני יושב כאן אחי, אחרי שחלפו להם חודשיים וחצי ואני תוהה מה יכול היה לקרות ואיך דברים היו נראים ושוב מביט בך ונתקל בחיוך האחרון שלך. ברגע אחד הכל נטרף, אני מבין שאת הרגע הנורא הזה לא ניתן לשנות ,להחזיר לאחור".